अभी तक किस चीज से स्वतंत्रता, इस पर ज्यादा विचार किया गया है, इस पर कम कि किस चीज के लिए स्वतंत्रता। मसलन अभाव से स्वतंत्रता, बीमारी से स्वतंत्रता, आतंक से स्वतंत्रता आदि। अमेरिका के राष्ट्र्पति फ्रैंकलिन रूजवेल्ट ने 1941 में दुनिया भर में चार स्वतंत्रताओं की पेशकश की थी – अभिव्यक्ति की स्वतंत्रता, उपासना की स्वतंत्रता,अभाव से स्वतंत्रता और भय से स्वतंत्रता। आश्चर्य की बात है कि तब पहला विश्वयुद्ध समाप्त हो चुका था और दूसरे विश्वयुद्ध की भूमिका बन रही थी, फिर भी रूजवेल्ट ने ‘युद्ध से स्वतंत्रता’ की बात नहीं की। आज हम इतने जागरूक हो चुके हैं कि पशु-पक्षियों और पेड़-पौधों के अस्तित्व की स्वतंत्रता की बात कर रहे हैं। यह स्वतंत्रता की भावना का विस्तार है, जो किसी भी स्वतंत्र व्यक्तित्व का पहला गुण है। जो स्वतंत्रता के साथ जीने के महत्व को समझता है, वह दूसरों को भी स्वतंत्र करना चाहेगा। लेकिन किस चीज के लिए? कैसा जीवन वरण करने के योग्य है?